# Ruta del Carrilet I

La Ruta del Carrilet I: Olot-Girona és una via verda amb un traçat de 57 quilòmetres que travessa tres comarques i dotze pobles recorrent les valls dels rius Fluvià, Brugent i Ter.

## Descripció

L'antiga línia Olot-Girona, abandonada el 1969, va ser rehabilitada com a via verda des dels anys 1990. Té un suau pendent des d'Olot (440 metres sobre el nivell mitjà del mar) fins a Girona (70 metres) i el seu punt més alt se situa al Coll d'en Bas, a 558 metres. El recorregut, apte per a vianants i bicicletes, es troba en molt bon estat i ha estat condicionat amb nous ponts, baranes i senyalització.
La Ruta del Carrilet I travessa paratges de gran importància paisatgística, ecològica i cultural. S'inicia a la Zona Volcànica de la Garrotxa i, sempre seguint el recorregut del carrilet (1911-1969), l'antic tren de via estreta, arriba fins a la vall del Ter i les deveses de Salt i Girona. La via que antigament unia la Garrotxa i el Gironès permet ara conèixer els recursos naturals de la zona Volcànica de la Garrotxa, el castell d'Hostoles i els nuclis urbans d'Anglès, l'antiga estació restaurada de La Cellera de Ter, Sant Feliu de Pallerols i Girona, entre d'altres. A Amer, l'estació té un punt d'informació turístic, i els antics tallers han estat reformats per allotjar el Parc de Bombers. Espais com les deveses de Salt o de Girona s'integren així mateix en aquesta ruta, que transcorre pròxima al Ter en el seu darrer tram i permet observar els aprofitaments que s'han fet dels recursos hidràulics del riu.
A Girona connecta amb la Ruta del Carrilet II cap a Sant Feliu de Guíxols i la Costa Brava. El tram d'enllaç cap a Sant Joan de les Abadesses via la Vall de Bianya i Santa Llúcia de Puigmal encara queda en projecte. Hi ha una alternativa via el Coll de Sentigosa que culmina al Coll de Coubet a 1010 metres.

## Recorregut

* Olot - les Preses - Sant Esteve d'en Bas - Sant Feliu de Pallerols - Amer - les Planes - la Cellera de Ter - Anglès - Bescanó - Salt - Girona
* Estació hidroelèctrica Berenguer, a Bescanó Font: Xevi F. Güell
* Prop d'Olot
* A Olot
* Placa indicadora
* Parc de Bombers d'Amer, en els antics tallers ferroviaris, reformats per Mizien arquitectura.

## Vegeu també

* Via ciclista del Ter

## Referències

* ↑ «Ruta del Carrilet I». Girona: Consorci des vies verdes. Arxivat de l'original el 2015-07-14. [Consulta: maig 2016].
* ↑ «La Garrotxa». A: Comarques de Catalunya. Barcelona: Editorial de la Gran Enciclopèdia Catalana, s.d.
* ↑ Serrano i Miracle, 2003, p. 29.
* 1 2 Consorci Vies Verdes, 2016.
* ↑ «La Cellera rehabilita l'antiga estació del ferrocarril al costat de la Via Verda». Diari de Girona, 25-06-2008. Arxivat de l'original el 2015-07-14 [Consulta: 7 gener 2016]. Arxivat 2015-07-14 a Wayback Machine.
* ↑ «Tram d'enllaç de la Via verda entre Sant Joan de les Abadesses i Olot» (pdf). Vies Verdes, s.d, pàg. 8.
* ↑ Azzouzi, Alaaddine. «Divuit vies verdes dels Països Catalans per a gaudir-ne a la tardor: 4. Via verda del Carrilet I (d'Olot a Girona)». VilaWeb. [Consulta: 3 maig 2023].

## Bibliografia

* Serrano i Miracle, David «Amb bicicleta per la Via Verda del Carrilet (Olot/Girona)». Totcett, número 6, 11-2003, pàg. 29. Arxivat de l'original el 2019-08-10 [Consulta: 7 gener 2016]. Arxivat 2019-08-10 a Wayback Machine.
* Picas, Núria «El Carrilet d'Olot a Girona» (àudio). Catalunya Ràdio, 13-01-2016.

## Enllaços externs

* «Ruta del Carrilet I». Girona: Consorci des vies verdes. Arxivat de l'original el 2015-07-14. [Consulta: maig 2016].: mapa oficial i descripció detallada de la ruta.
* «Via verda. Ruta del Carrilet Olot-Girona». Turisme Olot. Arxivat de l'original el 2016-03-10. [Consulta: maig 2016].
* Jiménez Pérez, Manuel. «Vía Verde de El Carrilet (Olot-Girona) 58 kms» (vídeo), 10-10-2014.